33. schôdza NR SR - 13.deň - B. popoludní
Dátum: 2025-04-14
Poslanec: Matovič, Igor (SLOVENSKO)
Druh vystúpenia: Vystúpenie v rozprave

26. Kolegovia, kolegyne, dovoľte, aby som vystúpil k uzneseniu, ktoré predkladá náš kolega z hnutia SLOVENSKA, Rastislav Krátky, a chcel by som hneď na začiatok oceniť jeho iniciatívu, že tému výstavby baterkárne v Šuranoch dostal na pôdu Národnej rady. A je to veľmi vážna téma. Ja viem, že ľuďom zo SMER-u a ľuďom z pozadia SMER-u príliš nevyhovuje, že na takomto mieste sa o tejto téme rozpráva, lebo to, čo tu predniesol v úvodnom slovo, alebo teda vo svojom vystúpení predkladateľ Krátky, je doslova verejná obžaloba z mimoriadne ťažkých zločinov či už proti prírode, ale hlavne proti ľuďom, ktorí v okolí tejto baterkárne žijú. Od začiatku po koniec – jeden veľký podvod. Od začiatku po koniec – jeden veľký podvod. Áno, Slovensko potrebuje, samozrejme, investorov. Z pohľadu pridanej hodnoty alebo produktivity práce zahraniční investori podľa prieskumu sú dvakrát lepšie na tom, ako sú slovenskí podnikatelia, čiže je veľmi dôležité, aj v minulosti bolo, aj v súčasnosti, aj v budúcnosti, aby tu zahraniční investori chodili. Ale povedzme si, kto by chodil do krajiny, v ktorej na úrad vlády chodí mafián, mafián, ktorý je rodina s podpredsedom parlamentu? Kto by chodil ako investor do krajiny, kde podpredseda parlamentu je zločinec obžalovaný zo šiestich zločinov, zosnovania zločineckej skupiny, z vydania Policajného zboru v prospech mafie? Kto by do takej krajiny chodil s investíciami? A preto si SMER povedal, že berme hocikoho, kto príde . A v tomto prípade si povedal – áno, zoberieme Číňana. A zároveň, samozrejme, však ako by to bolo... alebo nebolo (povedané so smiechom) jasné, že tam musí byť pribalený niekto z pozadia SMER-u, že páni? Človek, ktorý dlhé roky spolu... spolusúpútnik s touto mafiánskou organizáciou, dlhé roky tu bačoval, tak teraz zrazu sa tam napojil na Číňanov – a teda dáme to, kam to dáme? Á, ukážeme prstom a tuto do Šurian, lebo tuto vyzerá, že najväčšia tam je rovina. Logicky, najväčšia rovina znamená najväčšia a najúrodnejšia pôda, tam im to práskneme. A žeby sme sa pýtali tých ľudí, že či im to vadí, že či s tým súhlasia? Božechráň! Ešte prijmeme také zmeny zákona, že im zalepíme huby, aby si netrúfli, čo i len vysloviť hlások, slabiku, že sa im to nepáči alebo že by chceli nejaké informácie. Vy ste si normálne prijali proces, znásilnili ste Národnú radu, ktorá by mala zastupovať záujmy ľudí, na to, aby ľuďom, ktorí sa čo i len trošku budú pýtať, aby ste im arogantne v mene štátu povedali – že drž hubu a krok, lebo my sme vyhrali voľby a môžeme všetko . A nám je jedno, či tam budete zdochýnať v tých Šuranoch, lebo sa tam budú vypúšťať toxické látky, nám to je jedno. Hlavne, že pobeží biznis . Presne takto ste to urobili od začiatku po koniec. A čo ste dosiahli? Tí ľudia v okolí Šurian, ktorí teda budú zaspávať a budiť sa s tým a najmä tí možno, ktorí vychovávajú malé deti, alebo matky, ktoré čakajú svoje deti. Budú si čítať štúdie, že čo tie toxické látky spôsobia s plodom alebo s výchovou alebo s vývojom toho malého dieťaťa. Dosiahli ste len strach v tých ľuďoch, že budú mať strach zostať žiť v okolí baterkárne, ktorú vy tam slávnostne chcete prestrihávať pásku a vyrábať baterky lebo však Slovensko – svetová veľmoc. Ulakomiť sa na čínske baterky a povedať, že bez problémov predáte to za zdravie desiatok, možno státisícov ľudí, ktorí žijú v okolí baterkárne v Šuranoch je krásny príklad, ako vy pohŕdate ľuďmi. Ako vy pohŕdate vašimi vlastnými voličmi, lebo na tom ste si celý úspech v politike postavili, že vy si myslíte o vašich voličoch, že seno žerú, že sú sprostí, že vlastne oni vám na to nedôjdu, že oni vám nedôjdu na to, že máte celý biznis plán postavený na tom, že síce ružička pred voľbami, ale potom im vykradnúť špajzu a potom ráno pošlete Fica, nech im daruje nejaký lekvár k raňajkám a ešte očakávate za to, že vám zaďakujú. Vy sa spoliehate na to aj v tomto prípade, že im zalepíte oči pracovnými miestami – tu bude rozvoj regiónu . Ale že tí ľudia zrazu budú mať choroby a nebudú vedieť z čoho tie choroby sú, resp. keď si prečítajú štúdie a zistia, že však my sme tu mali nejaké limity, ale niekto tu sfalšoval podklady pre tú investíciu, aby sme sa tvárili, že všetko to je v pohode, všetko bude klíďo-píďo, budeme sa tváriť, že to bude malinké, že to bude produkovať pár batérií, ktoré schováme niekam do nejakého malého príručného skladu, a podľa toho vykážeme aj nejaké tie toxické látky, ktoré sa tam budú produkovať. Ale realita je úplne iná. Len to rozbalíte potom na ľudí, až keď to bude celé postavené. Tak? Čiže vy si už nevážite zdravie, životy ľudí, lebo to ste ukázali počas covidu. A teraz ešte ste si prijali zákon, že idete odškodňovať teda tých ľudí, ktorí nedodržiavali opatrenia a vlastne ktorí ohrozovali ostatných na zdraví a životoch. Vy si nevážite prírodu, lebo ju takto ničíte. Vy si nevážite zdravie, životy ľudí, ľudí, ktorí bývajú okolo baterkárne v Šuranoch. A vy ešte popritom si poviete, že idete podvádzať. Len ja vás chcem z tohto miesta upozorniť, že vy tu nebudete vládnuť stále. (Povedané so smiechom.) Tí zločinci, ktorí z vás celý v strachu zaspávajú večer a ráno sa budia, lebo obžaloba už tam niekde na Špecializovanom trestnom súde, špeciál... či jak sa to volá, už čaká, kedy tam jednoducho prídu na rad. My vám chceme povedať, že vy tú moc stratíte. A vy ju stratíte už pri tých prvých voľbách a my v opozícii, pevne verím, spoločne že dáme hlavy dokopy a ukážeme vám presne tak ako v roku 2020, že vás ľudia vyprášia, vaši vlastní ľudia ústavnou väčšinou. A verte tomu, že keď tú ústavnú väčšinu dosiahneme, veľmi podrobne a do hĺbky sa budeme zaoberať tým, ako ste sfalšovali proces posudzovania tejto investície najmä z pohľadu ochrany životov a zdravia a dopadov na životy a zdravie ľudí, lebo toto je zločin, čo ste spáchali. Toto je vlastizrada – spojiť sa s cudzou mocnosťou a povedať si – áno, tu budete mať fabričku, my vám sfalšujeme všetky podklady tak, aby vám to čím skôr prešlo – a potom šup, vystavíte tie státisíce ľudí, ktorí tam bývajú a žijú, že budú nútení tam žiť. Alebo postavíte ich pred tú Sofiinu voľbu, teda že či odídu odtiaľ, kde sa narodili, kde vyrastali a pôjdu niekde, kde je bezpečne, alebo zostanú tam a budú si možno hádzať los, že koho tá choroba teraz najbližšie chytí. Vy sa tu zahrávate s ohňom, keď vy si myslíte, že toto sa vám prepečie, aj každý jeden, kto bol súčasťou tohto podvodu s menom baterkáreň v Šuranoch. Podvodu s menom baterkárne v Šuranoch. Vy ste sfalšovali podklady na posudzovanie, že či tá investícia je, alebo nie je nebezpečná pre zdravie ľudí, ktorí tam žijú. Tá blondínka v kúte sa usmieva, zrejme jej to dobre robí, neviem, či to je zo SMER-u, alebo z HLAS-u, ale určite z jednej alebo z druhej strany (povedané so smiechom), nepoznám vás, prepáčte, ani netúžim, ale keď vy sa usmievate pri tom, keď ja vám hovorím, že vy sa tu zahrávate, vy ste doslova vedome ohrozili životy a zdravie a kryjete tento proces, kedy ste sfalšovali všetko, čo sa mohlo, kedy ste ľudí odstrihli od toho, aby oni sa mohli ozvať, keď ste im zalepili huby a povedali, že majú právo tak maximálne držať hubu a krok . A vám keď to je smiešne, tak sa pozrite do zrkadla, že čo je smiešne, lebo smiešna ste, milá pani, vy, keď vám je smiešny osud, zdravie a životy ľudí. Ďakujem veľmi pekne Rasťovi Krátkemu, že túto tému otvoril a ešte raz sa teda pýtam pánov zo SMER-u, z HLAS-u a SNS, aj toho... Ako sa to volá? ... Huliaka, ktorý sa tu dušoval, že práve pri takýchto investíciách on v žiadnom prípade nič také nedovolí, aby tu niekto obchodoval so zdravím a životmi ľudí. Že kde je? Či čo už? Šúcha nožičkami na ministerstve? Peniažky sa hrnú na správne účty a už ho ľudia nezaujímajú zrazu? Predali ste zdravie ľudí za zisky Číňanom a pár ľuďom z pozadia SMER-u. Môžete sa hanbiť. A po tretíkrát, veľká vďaka Rasťo Krátky, že si túto tému dostal priamo na pôdu Národnej rady.